પીએસઆઈ એન.પી. સિંઘે જણાવ્યુ હતુ કે, આંકલાવ તાલુકાના જિલોડ-ચમારા રોડ પર ગત 22 સપ્ટેમ્બરે ટ્રક-કાર વચ્ચે થયેલા અકસ્માતમાં ત્રણ વ્યકિતના મોત નીપજ્યાં હતા.પોલીસ તપાસમાં આ અકસ્માત નહીં, પણ હત્યા હોવાનું ખૂલતાં પોલીસે તપાસ હાથ ધરી મહારાષ્ટ્રના પાલઘર ખાતેથી ગુનામાં સંડોવાયેલા આરોપી અલ્પેશ મનુ પરમાર (રહે.વાંસખીલીયા)ને ઝડપી પાડ્યો હતો. સોમવારે તેને કોર્ટમાં રજૂ કરતાં કોર્ટે તેના સાત દિવસના રિમાન્ડ મંજૂર કર્યા હતા. અલ્પેશની પ્રાથમિક પૂછપરછમાં તેણે જણાવ્યું હતું કે, સમગ્ર સોપારી તેને એડવોકેટ શાહરૂખ શબ્બીર મલેકે આપી હતી.બનાવ વખતે ટ્રક અમિત રસિક પરમાર (રહે.વાંસખીલીયા) ચલાવતો હતો.તેની સાથે બાજુમાં ગીરીશ ઉર્ફે તુષાર ખોડા દેવીપૂજક બેઠો હતો. ટ્રક ચાલક અમિતને રૂા.૭૦ હજાર અને તુષારને રૂા.૩૫ હજાર આપવાના નક્કી થયા હતા. જ્યારે અલ્પેશ અને જયંતી ચીમન ઠાકોર બંને ટ્રકની આગળ પાછળ રહીને પાયલોટીંગ કરી માર્ગદર્શન આપતા હતા. આ બન્ને બામણગામથી જ પાયલોટીંગ કરતા હતા. જયંતિ ઠાકોરને આ કામ માટે રૂા.૨૫ હજાર આપવાના નક્કી થયું હતું. કામ થઈ ગયા પછી કોઈએ કોઈને ફોન કરવા નહીં તેમ પણ નક્કી થયુ હતું. આ ગુનામાં માસ્ટર માઈન્ડ એડવોકેટ શાહરૂખ શબ્બીર મલેકે પોલીસને ગેરમાર્ગે દારવા જાણી જોઈને કાવતરાના ભાગરૂપે જ્યાં જ્યાં સીસીટીવી કેમેરા હોય ત્યાં હાજર રહીને પોતે ઘટનાસ્થળે હાજર નહીં હોવાનું જણાવ્યુ છે.